ועדת החינוך, התרבות והספורט, כנסת 16, פרוטוקול מספר 450, 2005-06-01 09:00

אברהם פורז: בוקר טוב.

אברהם פורז: אני פותח את הישיבה בנושא בקשתו של שר הפנים לקבל את אישורה של הוועדה לפטור מחובת קבלת רישיון עסק, קייטנות המנוהלות על ידי אירגונים או גופים ויש לנו פה את רשימת הגופים שמונחת בפניכם.

אברהם פורז: מדובר בתנועות נוער שרוצות לקיים קייטנה עד כמה שאני מבין, ושתהיינה פטורות מחובת רישוי עסק להפעלת קייטנה.

אברהם פורז: מי מטעם משרד הפנים פה?

אברהם פורז: בבקשה?

אשר גרנר: שמי אשר גרנר ואני ממונה על רישוי עסקים מטעם משרד הפנים ומשמש כיושב ראש וועדה לפטורים בעקבות דרישות בעבר שביקשו גופים לפטור אותם מרישוי עסק.

אשר גרנר: בעבר דנו בנושא, חלק מהבקשרות לא אישרנו, רוב הגופים הפרטיים, ומספר גופים, חמישה במספר, אישרנו .

אשר גרנר: מדובר על רשות מקומית, מדובר על בתי ספר, מדובר על גני ילדים, מדובר על אקי"ם ומדובר על מתנ"סים עירוניים שיש להם זיקה לרשות המקומית.

אשר גרנר: אלו חמש הגופים שיש להם פטורים מרישוי עסק.

אשר גרנר: פנו אלינו במהלך השנים גופים נוספים לקבלת פטור ולא אישרנו.

אשר גרנר: בעבר פנינו לוועדת החינוך, בזמנו ישב חבר הכנסת אורלב כיושב ראש, ביקשנו פטור לתנועות הנוער ושוב למתנ"סים הוועדה הזאת לא אישרה את הבקשה מסיבה פשוטה שיושב הראש לא שוכנע שמולאו כל היבטי הבטיחות מבחינת אותן תנועות הנוער, ואכן כפי שעלה באותו דיון למעשה משכנו את הבקשה ולמעשה לא דנו בה.

אברהם פורז: אז מי מפקח היום על קייטנות?

אשר גרנר: אומר לך כיצד ההליך מתבצע.

אשר גרנר: יש סמכות לשר הפנים באישור ועדת החינוך לפטור קייטנות אם שוכנעו שייתר הדברים אכן מולאו.

אשר גרנר: מבחינת ההליך של הרישוי היום, אם מישהו מגיש בקשה, מגיע לרשות המקומית, הוא מצרף טפסים על פי חוזר מנכ"ל של משרד החינוך בהיבט של בטיחות וביטחון ומגיש טפסים לרישוי עסקים, מעבירים את זה לגורמים כמו כיבוי אש, כמו הנדסה כמו אישור חינוכי של משרד החינוך שבודק את היבטי הבטיחות והביטחון ואז הרשות המקומית, לאחר שהיא מקבלת את האישור את התוכניות החינוכיות,

אברהם פורז: טוב, את זה אנחנו יודעים.

אברהם פורז: אתם לא בנויים לפקח על קייטנות נכון?

אברהם פורז: זה מה שאתה אומר לי.

אשר גרנר: לא, התשובה היא אחרת.

אשר גרנר: ברגע ששוכנענו שיש מערך שהוא לא בירוקרטי בהליך רישוי עסקים והוא קיים וישנו ונותן את המענה, אז לכן אנחנו יכולים לבוא ולומר בלב שלם, לפטור אותם.

אברהם פורז: מי מפקח על הקריטריונים למתן המענה?

אשר גרנר: המענה הוא כזה.

אשר גרנר: יש גורמים של משרד החינוך אשר באים ומפקחים בהיבטי הבטיחות ויש גורמים שמשרד החינוך הכשיר בהיבטי הביטחון.

אברהם פורז: אבל אז זה הופך לדבר וולונטרי, כי ברגע שאתה נותן פטור מהחוק, ירצו יפקחו, לא ירצו לא יפקחו.

אברהם פורז: זאת אומרת, כל מטרת החוק שיהיה איזשהו פיקוח היא סטטוטורית,

אשר גרנר: כבוד יושב הראש, במהלך השנה, ואני חושב שפה יוסי לוי אחראי בתחומו בתחום הזה יוכל להוסיף, במהלך השנה אותן תנועות נוער עובדות כל השנה, על פני כל השנה יש להן את הפיקוח שלהן, כל השנה הן בשליטה.

אשר גרנר: מה יום מיומיים?

אשר גרנר: מה שונה במשך השנה כאשר כל המהלך הזה עובד לבין הקיץ?

אברהם פורז: אתה אומר, מה ההבדל אם הוא מוציא את הילדים האלה לפעילות X או שזה קייטנה?

אשר גרנר: הפעילות היא באותו מקום ונערכת כל השנה, זה רק פעילות המשך.

אשר גרנר: ואז אמרו, בקייטנה כן צריך רישוי.

אשר גרנר: זה נשמע קצת מגוחך.

אשר גרנר: במהלך כל השנה מתקיים המהלך ובסוף השנה לא מתקיים.

אברהם פורז: מי המציא את הדבר הזה?

אברהם פורז: את החוק הזה?

אשר גרנר: זה בא מתוך כך שבזמנו היו הקייטנות, אני חושב שעו"ד אפריים יפהר יכול להסביר יותר טוב.

אברהם פורז: מי אדוני?

אפריים יפהר: שמי אפריים יפהר ואני סגן בכיר ליועץ המשפטי במשרד החינוך.

אפריים יפהר: החוק הזה נוצר כהצעת חוק פרטית של חברת הכנסת דאז נאוה ארד כשהבסיס היה הנושא של קייטנות אש"ף מה שאז קראו, כלומר קייטנות בהן הייתה פעילות שהיה בה משום חוסר נאמנות למדינת ישראל.

אפריים יפהר: אז הייתה הצעת חוק פרטית שהתקבלה כחוק ב-1990 שבעצם באה לגרום לכך שתוכן התוכנית או הפעילויות של הקייטנה יהיו קודם כל נתונות לבדיקה ולפיקוח של משרד החינוך לפני שניתן רישיון לקייטנה לפעול.

אפריים יפהר: זה הבסיס המהותי.

אפריים יפהר: דבר שני, הייתה חובה כללית לגבי רישוי הקייטנה על פי חוק רישוי עסקים.

אפריים יפהר: זהו למעשה הבסיס.

אברהם פורז: הבינותי.

אברהם פורז: ועכשיו למשל יש פה כל מיני תנועות שכולם בטוחים שהם מה זה ציוניים לעלה.

אברהם פורז: ראיתם את הרשימה?

אברהם פורז: רבותי, אני רוצה לומר משהו.

אברהם פורז: אני צריך לעשות הפסקה של כרבע שעה כי אני צריך להצביע בוועדת הכנסת, יש שם עניין של הסרת חסינות וזה דבר שאני לא יכול לבקש מחליף.

אברהם פורז: אז אני אבקש את סליחתכם וניפגש בעוד מספר דקות, יש לנו זמן עד 11.

אברהם פורז: תודה.

אברהם פורז: שלום לכולכם, אנחנו מחדשים את הישיבה, מי לא קיבל רשות דיבור בתקנות, בבקשה יצחק קדמן.

יצחק קדמן: אני אנצל את ההזדמנות לברך את היושב ראש החדש של ועדת החינוך ולאחל לך בהצלחה.

יצחק קדמן: אני רוצה להקדים ולומר, אנחנו מאוד בעד תנועות הנוער והעבודה שהן עושות.

יצחק קדמן: הלוואי ויותר ילדים היו מאורגנים במסגרות האלה של תנועות הנוער, הן עושות עבודה נפלאה.

יצחק קדמן: יחד עם זה אני חושב שאסור להסכים לוותר על הכלי החוקי היחידי שיש בפיקוח על קייטנות היום.

אברהם פורז: רק המפקח אין לו יכולת לפקח.

אברהם פורז: רישוי עסקים זה לא אכסניה נכונה לדבר הזה.

אברהם פורז: מה לעשות?

אברהם פורז: זה פיקוח על נייר.

יצחק קדמן: אני מסכים אתך במאה אחוז.

יצחק קדמן: הפיקוח הזה היה צריך להיות בחוק נפרד.

יצחק קדמן: והחוק היחידי שיש שציטטת אותו קודם,

אברהם פורז: נו, תיזמו חוק, אתם אנשים אנרגטיים, תיזמו חוק ראוי.

יצחק קדמן: אז אנחנו ניזום חוק אבל עד שיהיה חוק זה כרגע המכשיר היחידי שמשמש בפיקוח.

יצחק קדמן: אני רוצה להגיד לך אדוני היושב ראש.

יצחק קדמן: אנחנו בקיץ שעבר ביחד עם ועדת זכויות הילד של הכנסת עשינו סיור בקייטנות בירושלים ובהן גם בקייטנות של תנועות נוער, היינו בקייטנה של הנוער העובד בגילה וגם בקייטנות פרטיות וגם בקייטנות עירוניות של חברת המתנ"סים העירונית.

יצחק קדמן: מה שראינו שם היה קטסטרופה.

יצחק קדמן: בחלק מהמקרים היו בעיות בטיחות קשות מאוד.

יצחק קדמן: בכל הקייטנות, אלה שהועסקו שם הועסקו שלא כדין מפני שהיום יש חוק שאוסר העסקה לפני שאתה מקבל אישור שהאיש אין לו עבר פלילי בתחום עברות המין.

יצחק קדמן: החוק הזה מזכיר קייטנות במפורש, נמצאות ברשימה.

יצחק קדמן: בכל המקומות בהם ביקרנו הם לא ידעו אפילו מה אנחנו שואלים, הם לא ידעו על החוק.

יצחק קדמן: אני מאוד חושש שברגע שחלק מהקייטנות תהיינה פטורות מחוק רישוי עסקים זה אומר שהן פטורות לחלוטין מכל פיקוח שהוא כי אין חוק אחר.

יצחק קדמן: גם אם יש חוזר מנכ"ל של משרד החינוך, חוזר מנכ"ל אין לו תוקף של חוק, הוא בוודאי מאוד בעייתי כאשר לא מדובר בעובדי משרד החינוך ולכן, אם אין דרך שתחייב את ההקפדה על כל הדברים שמבטיחים את בריאותם, בטיחותם ושלומם של הילדים בקייטנות, וכפי שאמרת, זה עקום באמצעות חוק רישוי עסקים, אבל כל עוד אין תחליף אחר אני חושב שאסור להסיר את המגבלה האחרונה שיש.

אברהם פורז: תודה, אדוני בבקשה.

יוני בן דור: שמי יוני בן דור, אני מהנוער העובד ואני מייצג פה את מועצת תנועות הנוער בעצם את כלל תנועות הנוער.

יוני בן דור: ראשית לגבי ההערה של חוק הטרדה מינית, אני מזכיר לך שזה החל מגיל 18.

יוני בן דור: ולעצם העניין.

יוני בן דור: תנועות הנוער מפעילות במהלך כל השנה כרבע מיליון חניכים במדינת ישראל.

יוני בן דור: אין שום הבדל בין הפעילות שאנחנו עושים בחנוכה, בסוכות, בסופי השבוע ובמהלך השנה לבין הקייטנה המדוברת.

יוני בן דור: הסיפור הזה, הדרישה מאיתנו להציג רישיון עסק בקייטנות

אברהם פורז: אז אל תקרא לזה קייטנה ויצאת ידי חובה, קרא לזה פעילות.

יוני בן דור: יש לנו בעייה עם הורי החניכים, אנחנו ניחשב אצלם עבריינים.

יוני בן דור: מדובר פה בפעילות של כל השנה.

יוני בן דור: מדובר במערך שבודק אותנו במהלך כל השנה, גם את התכנים החינוכיים שלנו, גם את מערך הביטחון שלנו וגם את מערך הבטיחות שלנו,

אברהם פורז: מי בודק אתכם?

יוני בן דור: משרד החינוך עם כל אחד בתחומו באגפים השונים.

אברהם פורז: משרד החינוך בודק אתכם גם בהיבטים הבטיחותיים?

יוני בן דור: בוודאי.

יוני בן דור: יש לי פה רשימה שהוכנה

אברהם פורז: מי פה ממשרד החינוך?

יוסי לוי: אני.

אברהם פורז: זה נכון?

יוסי לוי: זה נכון.

אברהם פורז: מה אתה אומר, איך אתם מפקחים?

יוסי לוי: אנחנו מפקחים באמצעות האגף לביטחון ובטיחות במשרד באמצעות אנשיו ברשויות המקומיות.

יוסי לוי: הקב"טים והאחראים על הביטחון ובטיחות ברשות המקומית זה סוג אחד של בדיקה, והסוג השני של בדיקה הוא באמצעות יועצי בטיחות המוכרים ומאושרים על ידינו על ידי אגף הבטיחות ומחייבים את התנועות

אברהם פורז: מה הסנקציה לגבי תנועת נוער שגיליתם בה ליקוי?

יוסי לוי: היא נסגרת.

אברהם פורז: התנועה כולה?

יוסי לוי: אתה מדבר עכשיו על כל השנה?

אברהם פורז: לא, אני שואל מה הסנקציה?

אברהם פורז: למשל מחנות העולים, הלכתם וגיליתם שאחת הקייטנות לא בסדר, מה עושים?

יוסי לוי: הקייטנה נסגרת, מיידית ואני אגיד לך למה.

אברהם פורז: איך אתם סוגרים?

יוסי לוי: אנחנו מבקשים מהם לסגור.

יוסי לוי: אני אציג לך משהו שיפליא אותך.

יוסי לוי: הרבה יותר קל לנו לבוא לתנועת נוער ולומר, הקייטנה שלכם לא תקינה, תסגרו אותה, מאשר לבוא לקייטנה אחרת שהיא לא של תנועות הנוער ולא נתמכת על ידי משרד החינוך ואנחנו באים לקייטנות ומבקשים סגירה.

אברהם פורז: היו לכם מקרים שביקשתם לסגור?

יוסי לוי: היו לנו מקרים למשל ביפיע, ובכמה מקומות שדרשנו סגירה וזה לקח, אתה יודע, כל הקייטנה היא 18 יום, זה לקח לנו בשיניים 5 ימים עד שהקייטנה נסגרה, לפני שהייתה קייטנה של חוות סוסים שאני אישית הגעתי עד לשם

אברהם פורז: מי הפעיל אותה ביפיע?

יוסי לוי: העירייה בעצם אחת העמותות.

אברהם פורז: הרי כרגע לא מדובר על לבטל את החוק, מדובר על זה שרשימה של תנועות נוער מפעילה קייטנות, מה הסנקציה שיש לך אם בתנועה מסויימת הקייטנה לא תקינה?

יוסי לוי: אני אגיד לך.

יוסי לוי: לי הרבה יותר קל, לכן גם בוועדה הבין משרדית נתתי את החבל הארוך הזה.

יוסי לוי: לי יש את השליטה השנתית על תנועות הנוער, הרי הם נתמכים על ידי מדינת ישראל בתקציבים לפעילות שנתית לאורך כל השנה.

אברהם פורז: אתה ראית את הרשימה?

אברהם פורז: כל ה- 21 תנועות נוער אלו מקבלות כסף מכם?

יוסי לוי: אני אישרתי אותה.

יוסי לוי: 18 תנועות לא 21.

יוסי לוי: סך הכל יש 18 תנועות נוער שנתמכות על ידינו במשך כל השנה,

אברהם פורז: הבנתי, אז הסנקציה היא שיש לך גם ברז כסף שאתה יכול לסגור להם.

יוסי לוי: יש לי ברז כסף וגם ברז היכרות, לא רק כסף.

אברהם פורז: יוני בן דור מהנוער העובד והלומד, אתה יכול להמשיך, אבל אחרי מה שאמר איש משרד החינוך אתה רוצה להגיד משהו?

אברהם פורז: אין צורך, נכון?

יוני בן דור: נכון.

אברהם פורז: רבותי, טלגרפית בבקשה.

אילנה מישר: אני אילנה מישר ממשרד הבריאות.

אילנה מישר: אנחנו נמצאים בשיחות עכשיו עם נציגי המשרדים האחרים על העיקרון שזה קייטנת המשך בדיוק באותם התנאים שמתקיימים במשך השנה, אין לנו בעיה עם זה המצב הזה לא נותן ביטוי למה התנאים, ומבחינתנו התנאים הכי לקויים לא מעניינים אותנו, מה שמעניין אותנו כמשרד הבריאות זה התנאים הפיזיים שזה מקום מבנה,

אברהם פורז: אז תבואו בדברים עם משרד החינוך ושהם ישגיחו גם על הבריאות.

אילנה מישר: אבל לדעתנו אנחנו חייבים לתת לזה ביטוי בצו עצמו וזה לא יהיה בהסכמות ג'נטלמניות שזה יהיה כפוף לצו שצריכים לשמור על אותם התנאים הפיזיים, וגם לגבי מזון,

אברהם פורז: הם מסכימים לזה דרך אגב, אבל אין דבר משפטי כזה.

אברהם פורז: או שהם צריכים לפי רישיון עסקים או שהם לא צריכים.

אברהם פורז: אתם יכולים לבוא בדברים עם משרד החינוך ולהתנות שלפני שהם נותנים כסף שיקפידו על נושאי בריאות.

אשר גרנר: אפשר להכניס את זה בחוזר מנכ"ל של משרד החינוך.

יוסי לוי: אנחנו מסכימים לזה.

אברהם פורז: הגברת בבקשה.

צילה בר-לב: שמי צילה בר- לב ואני ממרכז השלטון המקומי.

צילה בר-לב: קודם כל אנחנו משתאים שלא הזמינו אותנו לדיוני הוועדה הבין משרדית לנושא כל כך מרכזי ואקוטי מבחינתנו.

צילה בר-לב: ולעצם העניין.

צילה בר-לב: אנחנו בהחלט בדקנו ומוכנים שיהיה שחרור מרישיון עסק, אבל יש שני תנאים שחסרים לנו מאוד שכן מחוייבות בהן קייטנות שכן צריכות רישיון עסק.

צילה בר-לב: מדובר על מהנדס העיר ועל כיבוי אש.

צילה בר-לב: אלו שני דברים שלא כתובים בצו העוסק בתנועות נוער ואלו שני נושאים שלא בטוח שהם מטופלים במשך השנה ולכן מבחינתנו מאוד חשוב לתת את הדעת,

אברהם פורז: אבל אין חצי.

אברהם פורז: או שזה חייב רישוי עסק לפי חוק רישוי עסקים או שזה לא חייב.

אברהם פורז: אם זה לא חייב אז יש פיקוח מסוג אחר.

צילה בר-לב: יש פנייה ממילא למחלקת החינוך שצריכה להביא את האישורים ממשרד החינוך,

אברהם פורז: אבל אם אתם אומרים שיש תנאים כאלה אז אי אפשר לבטל את חובת הרישוי עסק.

צילה בר-לב: אותם שני דברים לא כתובים, לכן אם זה עניין שהניהול מחייב

אברהם פורז: הבינותי, מי עוד לא דיבר.

אברהם פורז: כולכם תדברו אל תדאגו.

יקי גוב ארי: שמי יקי גוב ארי, אני כאן עם שני כובעים.

יקי גוב ארי: בשביל הגילוי הנאות אני נציג הסתדרות המורים, אני איש חינוך ואני מנהל קייטנות 32 שנים.

יקי גוב ארי: אני רוצה להתייחס לשני היבטים, אחד זה הפטור מרישוי עסקים עצמו שאני חושב שהוא מיותר, צריך להוריד את רישוי העסקים ולהשאיר את הפיקוח, שיהיה פיקוח אפילו צמוד יותר של משרד החינוך על הקייטנות של תנועות הנוער.

אברהם פורז: בקיצור, אתה תומך בשחרור מרישיון העסק.

יקי גוב ארי: אני בעד שחרור, אבל אני רוצה בהזדמנות הזאת לטעון נגד הליך הרישוי של קייטנות בכלל.

אברהם פורז: אל תטען כי זה לא ענייננו כרגע.

אברהם פורז: יש פה רשימה של תנועות נוער שמבקשים לגביהן פטור מרישוי.

אברהם פורז: זה הנושא העומד על סדר היום.

אברהם פורז: אנחנו לא מרחיבים, אתה הבעת תמיכה בדבר הזה.

יקי גוב ארי: אני אסביר גם למה.

אברהם פורז: אין צורך.

יקי גוב ארי: חשוב מאוד.

יקי גוב ארי: ברשותך במשפט אחד.

יקי גוב ארי: מחייבים לפעמים את הקייטנה לשלם פעמיים על אותו דבר שפשוט בלתי נסבל.

יקי גוב ארי: לדוגמא,

אברהם פורז: אבל גם זה לא ענייננו, מה אנחנו יכולים לעשות?

יקי גוב ארי: תהליך רישוי עסקים מקשה מבחינה כספית, מקשה מבחינת התהליכים הבירוקטיים וכו'.

אברהם פורז: תודה רבה.

אברהם פורז: כן אדוני.

אפריים יפהר: אני רוצה רק להביא לידיעת הוועדה שמשרד החינוך יזם גם תיקון בתקנות הקייטנות בקשר לרישוי ופיקוח, תברואה וכדומה, שהתקנות האלה מיועדות לכלול בתחומן גם את מוסדות נוספים.

אפריים יפהר: כרגע זה נמצא בטיפול בינינו לבין משרד המשפטים, אני מאוד מקווה שבזמן הקרוב נקיים דיון.

אפריים יפהר: ועוד נקודה אחת אם אפשר.

אפריים יפהר: הועדה הבין משרדית שקיימת, ההוראות שלה גם פורסמו בחוזר המנהל הכללי של משרד החינוך, קבעה בזמנו שתנאי מוקדם לקבלת פטור זה חתימה על ידי מי שמקבל את הפטור, על מסמך שבו הוא מקבל על עצמו את התנאים של הבטיחות, של התברואה והפיקוח של הגופים הרלוונטים כאילו שהוא היה בר רישיון.

אברהם פורז: ברור.

אברהם פורז: רבותי.

אברהם פורז: אנחנו הגענו לסוף הדיון.

אברהם פורז: אני רוצה לומר שאני חושב שאנחנו צריכים לקבל את בקשת הפטור והסיבה היא, לפחות לפי ההסבר שקיבלנו כאן, משרד החינוך מפקח על הקייטנות באמצעות הכלים שיש לו, ומדובר בקייטנות של תנועות נוער מוכרות ואין הבדל מהותי, נכון שקייטנה מוגדרת בחוק כמקום שבו מתקיימת פעילות יום יומית מאורגנת, אגב לדעתי אחת הפרשנויות היא שאם בשבת אין פעילות אז זו בכלל לא קייטנה כי זה בכלל לא יום יומי.

אברהם פורז: וביום שישי אין פעילות, מספיק שעושים הפסקה.

אפריים יפהר: כתוב שם פעילות יום יומית במשך מספר ימים, זה שלושה ימים לפחות.

אברהם פורז: אני חושב שאם תנועת נוער עושה פעילות כזאת נניח פעמיים בשבוע, ובתקופת החופשה חמישה ימים בשבוע , אין בזה דבר מהותי.

אברהם פורז: דבר שני, הרשויות המקומיות במשרד הפנים אינן ערוכות לטפל בזה, זה נושא חינוכי מובהק שמשרד החינוך צריך לטפל בו ולכן אני חושב שבקשתו של שר הפנים לפטור את תנועות הנוער האלה שנמצאות פה ברשימה, כל תנועות הנוער המוכרות, היא דבר במקומו.

אברהם פורז: מישהו מחברי הכנסת רוצה להעיר משהו?

אילנה מישר: לדעתנו כדי למזער את הנזק מבחינה בריאותית ולשמור על מינימום של תנאים, לדעתנו צריכים לפחות להגיד שלא יוגש באותן הקייטנות שמקבלות את הפטור מזון מוכן,

אברהם פורז: יש לי בכלל סמכות כזאת?

מירב ישראלי: תראה, בעיקרון היום בצו רישוי העסקים שאנחנו מתקנים אותו, שהפטור, קייטנת המשך מוגדרת, לא כל קייטנה של הגופים האלה פטורה, רק קייטנת המשך פטורה.

מירב ישראלי: זאת אומרת, אם הגופים האלה מקיימים קייטנה שהיא לא קייטנת המשך, הם לא יהיו פטורים.

מירב ישראלי: זאת אומרת, הגדרה של קייטנת המשך היא קייטנה שמקיים אירגון או גוף מהמפורטים בתוספת, שהפעילות בה מתקיימת בהמשך לפעילות החינוכית של האירגון או הגוף.

מירב ישראלי: מה שהם רוצים, אני פשוט מנסה להסביר מה משרד הבריאות מעוניין, הוא מעוניין להכניס לצו הגדרה של הקייטנה בצורה כזאת שתחריג פעילויות מסויימות, כדי שלפחות רק הקייטנות שלא נותנות נאמר, אוכל חם או משהו כזה, יהיו פטורות.

מירב ישראלי: כלומר התיקון יהיה בצו ואז הפטור יחול רק על קייטנות מסויימות.

מירב ישראלי: זה מה שמשרד הבריאות מבקש.

אשר גרנר: ולמה שהתיקון לא יהיה בחוזר מנכ"ל משרד החינוך?

מירב ישראלי: אני אומרת את זה גם על דעת משרד המשפטים, פשוט הנציג שלהם היה צריך ללכת לישיבה אחרת.

אברהם פורז: למה, משרד הבריאות חושב שכל הגופים המוכרים האלה לא יודעים להכין אוכל?

מירב ישראלי: לא, הבעיה היא שאין פיקוח, לא יהיה פיקוח על התברואה,

אברהם פורז: אז שיילכו למשרד החינוך ויגידו שתנועת עזרא הרעילה את את החניכים ושלא ייתנו להם כסף ויסגרו אותה.

מירב ישראלי: אני רוצה לסיים את דברי, אני אומרת את זה גם על דעת משרד המשפטים שכרגע לא כאן, הוא היה צריך ללכת לדיון אחר.

אברהם פורז: כל המשרד בדיון?

אברהם פורז: כל הפרקליטים?

אברהם פורז: כולם הלכו?

אברהם פורז: לא נותרו פרקליטים במשרד המשפטים, את כולם נשא האור.

מירב ישראלי: ברגע שזה לא יהיה בצו הסנקציות לא יחולו.

מירב ישראלי: בחוזר מנכ"ל הן יחולו אבל אין שם סנקציה.

מירב ישראלי: לכן אני רק מזהירה שאם זה לא יהיה בצו לא תהיה סנקציה על פי חוק.

גאלב מג'אדלה: כמי שהדריך בתנועת נוער, יש פה אי הבנה אני חושב.

גאלב מג'אדלה: הנושא של אוכל יש בזה היבטים אחרים לפי דעתי, לא רק של משרד הבריאות בגלל שיש פטור, אז כדאי שהנושא ייבדק.

אברהם פורז: אני אומר רק דבר אחד.

אברהם פורז: הרישוי עסקים לפי מה שנראה פה זה לא הכלי המתאים.

אברהם פורז: משרד החינוך מתקצב את התנועות האלה, יש לו אפשרות לסגירת הברז של הכסף, זאת הטריטוריה, חוק רישוי עסקים זה לא הכלי הנכון.

אברהם פורז: לכן אני מעמיד את זה להצבעה.

אברהם פורז: מי בעד לאשר את הצו?

אברהם פורז: מי נגד?

אברהם פורז: אין נגד.

אברהם פורז: אושר פה אחד.

אברהם פורז: גאלב, אתה בעד שר הפנים אופיר פז פינס, הוא ממפלגתך, אני דווקא מהאופוזיציה אבל הפעם אני בעד.

אברהם פורז: תודה רבה לכם.